發廩
作者：王安石
朝代：宋

paragraphs: 先王有經制，頒賫上所行。
後世不復古，貧窮主兼并。
非民獨如此，爲國頼以成。
築臺尊寡婦，入粟至公卿。
我嘗不忍此，願見井地平。
大意苦未就，小官苟營營。
三年佐荒州，市有棄餓嬰。
駕言發富藏，云以救鰥惸。
崎嶇山谷間，百室無一盈。
鄉豪已云然，罷弱安可生。
茲地昔豐實，土沃人良耕。
他州或呰窳，貧富不難評。
豳詩出周公，根本詎宜輕。
願書七月篇，一寤上聰明。